Na osnovu člana 74. Zakona o osnovnom odgoju i obrazovanju (“Službene novine Bosansko-podrinjskog kantona Goražde”, broj: 05/16) i člana 114. Zakona o srednjem obrazovanju i odgoju („Službene novine Bosansko-podrinjskog kantona Goražde“, broj: 10/11 i 5/16), Ministarstvo za obrazovanje, mlade, nauku, kulturu i sport Bosansko-podrinjskog kantona Goražde**d o n o s i:**

**KRITERIJE**

**o načinu bodovanja kandidata prilikom zasnivanja radnog odnosa na poslovima nastavnika, stručnog saradnika i saradnika u osnovnim i srednjim školama na području Bosansko – podrinjskog kantona Goražde**

**Član 1.**

**(Razlozi za donošenje Kriterija)**

Sa ciljem osiguranja neposredne primjene dostignutih standarda ljudskih prava i sloboda, načela i principa zakonitosti i transparentnosti prilikom zapošljavanja u obrazovnim javnim ustanovama utvrđenih važećim propisima u obrazovnim oblastima iz djelokruga nadležnosti Ministarstva za obrazovanje, mlade, nauku, kulturu i sport (u daljem tekstu: Ministarstvo), utvrđuju se Kriteriji o načinu bodovanja kandidata koji apliciraju po raspisanim konkursima radi zasnivanja radnog odnosa na poslovima nastavnika, stručnog saradnika i saradnika u osnovnim i srednjim školama (u daljem tekstu: „radnici u školama“), kao javnim ustanovama na području Bosansko – podrinjskog kantona Goražde.

**Član 2.**

**(Obaveza javnog oglašavanja)**

(1) U školama koje imaju status javne obrazovne ustanove na području Bosansko – podrinjskog kantona Goražde, prijem u radni odnos se vrši nakon provedene procedure obaveznog javnog konkursa, a koji se objavljuje najmanje dva puta u toku školske godine.

(2) Prije provođenja procedure obaveznog javnog oglašavanja iz stava (1) ovog člana, škola uz prethodnu saglasnost Vlade Bosanko – podrinjskog kantona Goražde donosi odluku o potrebi prijema u radni odnos za određeno radno mjesto.

(3) Na osnovu odluke donesene od strane školskog odbora iz stava (2) ovog člana, raspisuje se javni konkurs koji se obavezno objavljuje najmanje u jednom dnevnom listu i putem web stranice škole.

(4) Javni konkurs iz stava (3) ovog člana obavezno se dostavlja i javnoj službi za zapošljavanje, najkasnije na dan njegove objave. Služba za zapošljavanje dostavljeni javni konkurs objavljuje putem svoje web stranice.

**Član 3.**

**(Izuzeci od obaveze javnog oglašavanja)**

(1) Izuzetno od odredbe člana 2. ovih Kriterija, prijem u radni odnos vrši se bez provedene procedure obaveznog javnog oglašavanja u slučaju:

a) otkaza sa ponudom izmijenjenog ugovora o radu za radno mjesto koje podrazumijeva iste uvjete u pogledu stručne spreme i radnog iskustva, ukoliko radnik ispunjava navedene uvjete, osim izmjene u pogledu trajanja ugovora o radu,

b) prijema u radni odnos na određeno vrijeme najduže do 120 dana, jednokratno tokom jedne kalendarske godine za konkretno radno mjesto,

c) prijema u radni odnos na određeno vrijeme po programima zapošljavanja javnih službi za zapošljavanje, koji se provode u skladu sa Zakonom o posredovanju u zapošljavanju i socijalnoj sigurnosti nezaposlenih osoba.

d) prava radnika sa promijenjenom radnom sposobnošću.

(2) Prijem u radni odnos bez raspisivanja javnog konkursa može se vršiti na određeno vrijeme ako se radi o poslovima koji ne trpe odlaganje, a najduže do 120 dana, u kojem periodu se mora okončati procedura prijema u radni odnos u sljedećim slučajevima:

a) prestanak radnog odnosa zbog smrti radnika;

b) prestanak radnog odnosa zbog otkaznog roka;

c) porodiljsko odsustvo ili odsutnost radnika zbog bolovanja;

d) neophodno hitno radno angažovanje radnika zbog iznenadnog povećanja obima posla, sprečavanja nastanka veće štete, elementarne nepogode, epidemije, trovanja i sl.

**Član 4.**

**(Prioriteti u zapošljavanju)**

1. **Pripadnost boračkoj populaciji**
2. U skladu sa članom 65. Zakona o dopunskim pravima branilaca i članova njihovih porodica u Bosansko-podrinjskom kantonu Goražde („Službene novine Bosansko-podrinjskog kantona Goražde“, broj: 9/13,11/14 i 15/19), nezaposlena lica definisana članovima 1. i 2. Zakona o dopunskim pravima branilaca i članova njihovih porodica u Bosansko-podrinjskom kantonu Goražde, koja su na evidenciji Službe za zapošljavanje, ostvaruju prioritet pri zapošljavanju pod jednakim uvjetima, ukoliko ispunjavaju opće i posebne uvjete za radno mjesto na koje se vrši zapošljavanje, a shodno propisima iz oblasti radnog zakonodavstva.

**(2) Ostali prioriteti pri zapošljavanju**

1. Pored osoba iz prethodnog stava ovoga člana, prioritet u zapošljavanju ostvaruju i osobe sa utvrđenim statusom civilne žrtve rata sa prebivalištem na području Bosansko – podrinjskog kantona Goražde.
2. Prilikom raspisivanja konkursa, škole su obavezne navesti svu potrebnu dokumentaciju na osnovu koje će se izvršiti bodovanje svih kandidata u skladu sa ovim Kriterijima, kao što je: uvjerenje o položenom stručnom ispitu, uvjerenje o dužini čekanja na posao nakon sticanja odgovarajuće stručne spreme, uvjerenje ili drugi odgovarajući dokaz o prosjeku ocjena ostvarenih na visokoškolskoj ustanovi, uvjerenje/potvrda ili drugi adekvatan ovjereni akt visokoškolske ustanove kao dokaz o ostvarenoj izvrsnosti tokom školovanja, dokaz o dužini radnog staža u obrazovanju, dokaz o dužini radnog staža izvan ustanova obrazovanja, potvrda ili drugi adekvatan akt izdat od strane obrazovnih ustanova kao organizatora volontiranja, odnosno drugih nadležnih institucija i organizacija za konkretno radno mjesto u školama, u skladu sa članom 16. Zakona o volontiranju („Službene novine FBiH“, broj: 110/12), a za osobe iz člana 65. Zakona o dopunskim pravima branilaca i članova njihovih porodica u Bosansko – podrinjskom kantonu Goražde („Službene novine Bosansko-podrinjskog kantona Goražde“, broj: 9/1311/14 i 15/19) i sljedeće dokumente: rješenje nadležne općinske službe o priznavanju svojstva ratnog vojnog invalida, rješenje/uvjerenje nadležne općinske službe o priznavanju svojstva demobilisanog borca, uvjerenje nadležnog odjela ministarstva odbrane o priznavanju svojstva člana porodice šehida, poginulog, umrlog, nestalog branioca, uvjerenje -dokaz o dobijenom ratnom priznanju, potvrda Službe za zapošljavanje Bosansko – podrinjskog kantona Goražde da se nalazi na evidenciji za nezaposlene osobe ili važeći ugovor o radu na određeno vrijeme u školi. Također, osobe iz člana 65. navedenog Zakona, a koje dokazuju pripadnost OSRBiH kandidata i članova njihovih porodica, dužne su priložiti važeći ugovor o radu na određeno vrijeme ili posljednje rješenje o prestanku radnog odnosa (ukoliko je isti postojao), kao dokaz da njihov raniji radni odnos nije prestao njihovom krivicom, ili da im je nakon prestanka radnog odnosa isplaćena otpremnina.
3. Osobe u statusu civilne žrtve rata obavezne su priložiti uvjerenje resorne službe sa područja Bosansko – podrinjskog kantona Goražde, kojim se potvrđuje status civilne žrtve rata.

**Član 5.**

**(Obaveznost primjene i postupak)**

1. Škole koje imaju status javne obrazovne ustanove na području Bosansko – podrinjskog kantona Goražde, u postupku prijema nastavnika i stručnih saradnika u školama u radni odnos putem konkursa primjenjivat će sljedeće kriterije:
2. Prilikom bodovanja uzimaju se u obzir bodovi ostvareni po osnovu ovog člana, i to iz tačke a), tačke b), tačke c), tačke d), tačke e),tačke f) i tačke g).

**Stručna sprema**

Odgovarajuća stručna sprema u skladu sa Zakonom o osnovnom odgoju i obrazovanju, Zakonom o srednjem obrazovanju i odgoju, Pedagoškim standardima i normativima, te Nastavnim planom i programom, i to:

* Doktor nauka ili doktor struke…………………………………..10 bodova
* Magistar nauka…………………………………………………..9,5 bodova
* II ciklus Bolonjskog sistema studiranja (300 ECTS bodova), odnosno VSS – VII stepen stručne spreme … 9 bodova
* Visoko obrazovanje prvog ciklusa (koji se vrednuje sa 240 ECTS bodova) ............... 7 bodova
* Visoko obrazovanje prvog ciklusa (koji se vrednuje sa 180 ECTS bodova) ..... 5 bodova
* VŠ –VI stepen stručne spreme................. 4 boda
* V stepen (VKV)...... 3 boda.”

1. **Stručni ispit**

Za položen stručni ispit za nastavnika, stručnog saradnika i saradnika................................ 2 boda

1. **Studentski kredit/stipendija**

Kandidati koji su tokom studija primali studentski kredit/stipendiju od strane Ministarstva za obrazovanje, mlade, nauku, kulturu i sport Bosansko – podrinjskog kantona Goražde….3 boda”.

**c ) Radni staž, dužina trajanja nezaposlenosti**

1) Čekanje na posao nakon sticanja stručne spreme tražene konkursom:

za svaki navršeni mjesec čekanja na posao.................................................................. 0,20 bodova;

2) Ako je kandidat stekao odgovarajuću stručnu spremu u periodu čekanja na posao, bodovi se uračunavaju samo od dana sticanja stručne spreme tražene konkursom.

3) Bodove po ovom osnovu kandidati ostvaruju na osnovu pisanog dokaza iz evidencije nadležne Službe za zapošljavanje Bosansko – podrinjskog kantona Goražde.

**d) Rad u ustanovama obrazovanja i rad izvan ustanova obrazovanja**

1. Za svaki navršeni mjesec radnog staža u ustanovama obrazovanja na poslovima odgovarajuće stručne spreme i profila traženim konkursom … 0,50 bodova, dok za svaki mjesec radnog staža u ustanovama na poslovima koji nisu odgovarajuće stručne spreme i profila traženog konkursom …0,20 bodova”.
2. Za svaki navršeni mjesec radnog staža izvan ustanova obrazovanja nakon sticanja stručne spreme i profila traženog konkursom …………………………………….….0,10 bodova;
3. Ako je kandidat radio sa nepunim radnim vremenom, nepuno radno vrijeme mu se preračunava u radno vrijeme sa punim radnim vremenom (npr. ako je kandidat radio 12 mjeseci na ½ radnog vremena/norme, računa mu se 6 mjeseci radnog staža), a razlika do punog radnog vremena računa se kao period čekanja na posao.
4. Volonterski rad u skladu sa članom 16. Zakona o volontiranju („Službene novine FBiH“, broj: 110/12) za svaki navršeni mjesec rada, u ustanovama odgoja i obrazovanja .......................................................................................................0,25 bodova

(s tim da se ne mogu istovremeno uračunavati i bodovi ostvareni po osnovu čekanja na posao);

1. Za nosioce posebnih priznanja od strane visokoškolskih ustanova o ostvarenoj izvrsnosti tokom školovanja („zlatna značka“, „priznanje rektora“ i slično), na ukupan broj ostvarenih bodova dodaje se 1,50 bodova.

**f) Uspjeh u toku školovanja**

(1) Prosjek ocjena ostvarenih tokom školovanja/studiranja i to na sljedeći način:

- od 7 do 7,9 odnosno od 3 do 4 .................................................................................... 1 bod

- od 8,0 do 8,9 ……………………………………………...…...1,5 bodova

- od 9 do 10 odnosno od 4 do 5 ….......................................................................... 2 boda

(2) U slučaju da kandidat nije u mogućnosti da donese dokaz o prosjeku ocjena u toku školovanja/studiranja, boduje se sa 0,5 bodova.

g) Stručna zvanja

1. Kandidat koji konkuriše za posao u ustanovi, po osnovu stručnog zvanja relevantnog za obavljanje posla na koji konkuriše i koje je stekao u skladu sa zakonom, dobija sljedeći broj bodova:
2. mentor, samostalni stručni saradnik ..................................1 bod,
3. savjetnik,viši stručni saradnik, ........................................2 boda,
4. viši savjetnik, stručni savjetnik ......................................3 boda.
5. Primjena bodovanja vrši se na osnovu rješenja o sticanju posebnog stručnog zvanja relevantnog za posao na koji kandidat konkuriše, a koje izdaje poslodavac.

**Član 6.**

**(Postupak bodovanja kandidata)**

(1) Bodovanje kandidata vrši komisija za bodovanje koja broji najmanje tri člana, koji moraju imati najmanje isti stepen stručne spreme kao i kanditat, a imenuje se iz reda nastavnika i stručnih saradnika od kojih je jedan predsjednik.

(2) Izuzetno, ukoliko škola nije u mogućnosti da imenuje komisiju za bodovanje u skladu sa stavom (1) ovog člana, može imenovati komisiju čiji članovi imaju niži stepen školske spreme od spreme koju ima kandidat.

(3) Komisiju iz stava (2) ovog člana imenuje direktor škole na mandat od jedne školske godine.

(4) Član komisije će zatražiti izuzeće od rada u komisiji od direktora ukoliko je srodnik nekog od prijavljenih kandidata u pravoj ili pobočnoj liniji do četvrtog stepena i u tazbinskoj liniji do drugog stepena.

(5) O zahtijevu za izuzeće iz stava (3) ovog člana direktor donosi odluku najkasnije u roku od tri dana od podnošenja zahtjeva, a protiv ove odluke žalba nije dopuštena.

(6) Nakon izvršenog bodovanja, komisija za bodovanje kandidata sačinjava rang – listu kandidata koji ispunjavaju uvjete utvrđene konkursom i istu objavljuje na oglasnoj tabli škole četiri dana prije dostavljanja komisiji za intervju na dalje postupanje.

(7) Kandidati koji se ne nalaze na rang listi kandidata koji ispunjavaju uvjete utvrđene konkursom, odnosno kandidati koji se nalaze na rang-listi, a nezadovoljni su bodovanjem, imaju pravo žalbe u pisanoj formi direktoru škole u roku od dva dana od dana objavljivanja rang-liste na oglasnoj tabli škole.

(8) Direktor škole je dužan u roku od dva dana donijeti odluku o žalbi.

(9) Kandidat čija je žalba usvojena nastavlja procedure bodovanja prema ovim Kriterijima.

**Član 7.**

**(Sadržaj intervjua)**

Intervju sa kandidatima odnosi se na oblast obrazovanja i odgoja, a sve sa ciljem procjene profesionalnih karakteristika, iskazanih sposobnosti i afiniteta, kao i ličnih stručnih kompetencija kandidata.

1. Odabrane teme i pitanja za intervju kandidata (kvalitativno i kvantitativno), moraju biti jednake za sve kandidate na tom konkursu te ovjerene od strane škole i potpisane od svih članova komisije u kojem se obavezno navodi i termin intervjua.
2. Kandidat na intervjuu može ostvariti maksimalno 48 bodova, a minimalno 18 bodova (maksimalno po 16 bodova, a minimalno po 6 bodova od svakog člana komisije).
3. Bodovanje kandidata vrši se na propisanom obrascu, koji je sastavni dio ovih Kriterija.
4. O provedenom intervjuu za svakog kandidata vodi se zapisnik, koji sadrži teme intervjua, pojedinačan broj bodova svakog člana komisije, kao i ukupan broj bodova.
5. Ukoliko uredno pozvani kandidat ne pristupi zakazanom intervjuu, smatrat će se da je odustao od konkursa.

**Član 8.**

**(Komisija za intervju)**

1. Komisiju za intervju imenuje školski odbor na period od jedne školske godine, a broji tri člana koji moraju imati najmanje isti stepen stručne spreme kao i kanditat i to: direktor, pedagog škole ili nastavnik i član školskog odbora, na prijedlog školskog odbora.
2. Izuzetno, ukoliko škola nije u mogućnosti da imenuje komisiju za bodovanje u skladu sa stavom (1) ovog člana, može imenovati komisiju čiji članovi imaju niži stepen školske spreme od spreme koju ima kandidat.
3. U slučaju da minimalno jedan od članova komisije nije član sindikata, intervjuu može prisustvovati predstavnik sindikata.
4. Član komisije će zatražiti izuzeće od rada u komisiji od direktora ukoliko je srodnik nekog od prijavljenih kandidata u pravoj ili pobočnoj liniji do četvrtog stepena i u tazbinskoj liniji do drugog stepena.
5. O zahtjevu za izuzeće iz stava (1) ovog člana direktor donosi odluku najkasnije u roku od tri dana od podnošenja zahtjeva, a protiv ove odluke žalba nije dopuštena”.
6. Intervju se obavlja u prostorijama škole u terminu navedenom u konkursu i obavezan je za sve kandidate koji ispunjavaju uvjete utvrđene konkursom.

(7) Konačnu rang-listu uspješnih kandidata u skladu sa ukupno postignutim ocjenama ostvarenim prilikom bodovanja i provođenja intervjua direktor škole objavljuje na oglasnoj tabli škole i dostavlja školskom odboru na dalje postupanje.

**Član 9.**

**(Izbor kandidata)**

(1) Školski odbor obavezno vrši izbor prvorangiranog kandidata sa konačne rang-liste za određeno radno mjesto. Kandidati koji su primljeni u skladu sa konkursnom procedurom imaju rok od dva dana da se izjasne u pisanoj formi da li prihvataju posao ili odustaju od posla. Ako se kandidat ne izjasni u predviđenom roku, smatrat će se da je odustao, a bira se sljedeći rangirani kandidat, sve do konačne popune upražnjenog radnog mjesta”.

(2) Prilikom izbora prvorangiranog kandidata, u slučaju istog broja ostvarenih bodova, prednost za prijem imaju pripadnici boračkih populacija u skladu sa Zakonom o dopunskim pravima branilaca i članova njihovih porodica u Bosansko – podrinjskom kantonu Goražde. (Napomena: ova prednost se odnosi na prednost pripadnika boračke populacije u odnosu na sve ostale kandidate).

(3) Kandidat se prima u radni odnos na onaj broj časova koji je tražen konkursom.

(4) Izuzetno, ako se na konkurs prijavi samo jedan kandidat, može se primiti na manji broj časova traženih konkursom uz prethodnu saglasnost Ministarstva.

**Član 10.**

**(Ulaganje žalbe)**

1. Kandidat koji je nezadovoljan odlukom o izboru može školskom odboru u roku od 5 (pet) dana od dana prijema odluke izjaviti žalbu.
2. Školski odbor je obavezan donijeti odluku o žalbi u roku od tri dana od prijema istog i isti dostaviti podnosiocu žalbe.
3. Odluka školskog odbora je konačna.
4. Svu konkursnu dokumentaciju prijavljenih kandidata škola je dužna čuvati do donošenja konačne odluke školskog odbora.
5. Svaki od prijavljenih kandidata na konkursu ima pravo neposrednog uvida u konkursnu dokumentaciju vezanu za poziciju iz konkursa za koju se prijavio, osim dokumentacije koja se odnosi na lične podatke drugih kandidata.
6. Ustanova obrazovanja je dužna na pismeni zahtjev kandidata osigurati nesmetan uvid.
7. Pravo uvida u svoju dokumentaciju ima i kandidat čija je prijava na konkurs evidentirana kao nepotpuna ili neblagovremena.
8. Uvid u dokumentaciju kandidat provodi u prisustvu direktora ustanove i predsjednika komisije za bodovanje.
9. Ustanova obrazovanja ima pravo tražiti od kandidata potpisivanje izjave o nesmetanom uvidu u konkursnu dokumentaciju.

(10) Pravo uvida u konkursnu dokumentaciju kandidat može ostvariti u roku za izjavljivanje do donošenja konačne odluke o izboru od strane školskog odbora.

**Član 11.**

**(Dostava ljekarskog uvjerenja i uvjerenja o nekažnjavanju)**

Izabrani kandidat dužan je prije stupanja na posao dostaviti ljekarsko uvjerenje nadležne zdravstvene ustanove, kao i uvjerenje da se protiv kandidata ne vodi krivični postupak (izdato od Općinskog i Kantonalnog suda, a koje ne može biti starije od 6 (šest) mjeseci.

**Član 12.**

**(Objavljivanje konkursa)**

(1) Svi konkursi za popunu upražnjenih radnih mjesta u svim osnovnim i srednjim školama na području Bosansko – podrinjskog kantona Goražde bit će objavljeni u odgovarajućim terminima, vodeći računa o tome da se zakazani termini intervjua u školama ne podudaraju.

(2) Sve konkursne procedure iz stava (1) ovog člana trebaju biti okončane najkasnije do početka školske godine, odnosno do početka drugog polugodišta.

**Član 13.**

**(Poništenje konkursa)**

(1) Nakon oglašavanja, konkurs se ne može poništiti.

(2) Izuzetno iz stava (1) ovog člana, konkurs se može poništiti u sljedećim slučajevima:

a) ako dođe do promjene odgovorne osobe u školi koja je raspisala konkurs;

b) u slučaju statusne promjene škole (spajanje, pripajanje, podjela, promjene oblika, i dr.);

c) ako dođe do izmjene sistematizacije radnih mjesta za koje je raspisan konkurs;

(3) U slučajevima a), b) i c) ovog člana konkurs se ne može poništiti poslije isteka roka za podnošenje prijava na konkurs.

**Član 14.**

**(Obaveza usklađivanja općih akata)**

Školski odbori javnih ustanova iz oblasti osnovnog i srednjeg obrazovanja obavezni su uskladiti sve opće važeće akte u školama sa ovim Kriterijima, u roku od 15 (petnaest) dana, od dana stupanja na snagu ovih Kriterija.

**Član 15.**

**(Stupanje na snagu i način objave)**

1. Stupanjem na snagu ovih Kriterija prestaju sa važenjem Kriteriji o bodovanju kandidata za prijem u radni odnos u osnovne i srednje škole sa područja Bosansko – podrinjskog kantona Goražde broj: 10-38-2395/16 od 02.08.2016 godine, broj: 10-38-2367/19 od 10.07.2019. godine i broj: 10-34-459/20 od 11.02.2020. godine.
2. Postupak prijema zaposlenika započet po Kriterijima o bodovanju kandidata za prijem u radni odnos u osnovne i srednje škole sa područja Bosansko – podrinjskog kantona Goražde broj: 10-38-2395/16 od 02.08.2016. godine, broj: 10-38-2367/19 od 10.07.2019. godine i broj: 10-34-459/20 od 11.02.2020. godine okončat će se po istom.
3. Kriteriji stupaju na snagu danom donošenja, a naknadno će se objaviti u „Službenim novinama Bosansko – podrinjskog kantona Goražde”.

**Broj: 10- 34 - 2118 /20 M I N I S TA R**

**Goražde, 28.07.2020. godine Arman Bešlija**

**OBRAZAC ZA PROCJENU KANDIDATA**

**Član komisije za intervju:\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

|  |  |  |  |  |  |
| --- | --- | --- | --- | --- | --- |
| **Rb** | **Oblast koja se ocjenjuje** | **Ocjene sa brojem bodova** | | | |
| **1,5** | **2** | **3** | **4** |
| **1** | **Profesionalne karakteristike** |  |  |  |  |
| **2** | **Sposobnosti** |  |  |  |  |
| **3** | **Afiniteti** |  |  |  |  |
| **4** | **Stručne kompetencije** |  |  |  |  |
| **U K U P N O** | |  |  |  |  |

**UKUPNO BODOVA OD ČLANA KOMISIJE:\_\_\_\_\_\_\_\_\_\_\_\_\_\_**

**NAPOMENA: Član komisije stavlja znak X u kućicu sa kojim brojem bodova ocjenjuje kandidata za datu oblast.**

**. godine Član komisije**

**\_\_\_\_\_\_\_\_\_\_\_\_\_\_\_\_\_\_\_\_**